702/2019

Útdráttur

Kærður var úrskurður héraðsdóms þar sem leyst var úr ágreiningi milli A og B sem reis við opinber skipti til fjárslita milli þeirra vegna loka óvígðrar sambúðar. A krafðist þess að fasteign sem þau höfðu búið í kæmi óskipt í hlut hennar, en A og B voru þinglýstir eigendur að 50% eignarhluta hvort. A þótti ekki hafa fært fyrir því viðhlítandi rök að efni væri til að víkja frá þinglýstum heimildum um eignarrétt að fasteigninni. Var kröfu A því hafnað og staðfest niðurstaða hins kærða úrskurðar um að fasteignin kæmi til jafnra skipta.

Úrskurður Landsréttar

Landsréttardómararnir A-kk-nf E. J-kk-nf, H-kvk-nf Þ-kvk-nf og R-kvk-nf H-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 22. október 2019, sem barst réttinum 22. sama mánaðar. Greinargerð varnaraðila barst réttinum 12. nóvember 2019. Kærður er úrskurður Héraðsdóms Reykjaness 8. október 2019 í málinu nr. Q[…]/2018 þar sem leyst var úr nánar tilgreindum ágreiningi aðila við opinber skipti til fjárslita milli þeirra vegna slita á óvígðri sambúð. Kæruheimild er í 1. mgr. 133. gr. laga nr. 20/1991 um skipti á dánarbúum o.fl.

2 Sóknaraðili krefst þess að hinn kærði úrskurður verði felldur úr gildi og að fasteignin að […] í Kópavogi, fastanúmer […], komi að óskiptu í hennar hlut við opinber skipti til slita á fjárfélagi milli hennar og varnaraðila. Til vara er þess krafist að framangreind fasteign komi að óskiptu í hlut sóknaraðila við opinber skipti til slita á fjárfélagi aðila, gegn greiðslu sóknaraðila á 3.000.000 króna til varnaraðila. Einnig gerir sóknaraðili kröfu um málskostnað úr hendi varnaraðila vegna meðferðar málsins í héraði og um kærumálskostnað vegna reksturs málsins fyrir Landsrétti. 3 Varnaraðili krefst þess að hinn kærði úrskurður verði staðfestur og að sóknaraðila verði gert að greiða honum kærumálskostnað fyrir Landsrétti.

Niðurstaða

4 Með hinum kærða úrskurði var varakröfu sóknaraðila, þess efnis að fasteignin að […] í Kópavogi, með fastanúmer […], komi að óskiptu í hennar hlut gegn greiðslu á 3.000.000 króna til varnaraðila, vísað frá dómi. Sóknaraðili krefst þess ekki fyrir Landsrétti að frávísunarákvæði hins kærða úrskurðar verði hrundið og lagt fyrir héraðsdómara að taka kröfuna til efnismeðferðar, heldur krefst hún efnisúrlausnar um kröfuna. Með því að heimild brestur til málskots í því skyni verður þessari kröfu sóknaraðila af sjálfsdáðum vísað frá Landsrétti, sbr. til hliðsjónar dóma Hæstaréttar 7. júní 2006 í máli nr. 273/2006, 29. apríl 2008 í máli nr. 191/2008 og 16. janúar 2018 í máli nr. 791/2017.

5 Með vísan til forsendna hins kærða úrskurðar verður staðfest niðurstaða hans um að fasteignin að […] í Kópavogi, með fastanúmer […], skuli koma til jafnra skipta aðila við opinber skipti til slita á fjárfélagi þeirra.

6 Sóknaraðila verður gert að greiða varnaraðila kærumálskostnað eins og nánar greinir í úrskurðarorði.

Úrskurðarorð:

Vísað er frá Landsrétti kröfu sóknaraðila, A, um að við opinber skipti til fjárslita milli hennar og varnaraðila, B, komi fasteignin […] í Kópavogi, fastanúmer […], að óskiptu í hennar hlut gegn greiðslu á 3.000.000 króna til varnaraðila.

Við opinber skipti til fjárslita milli sóknaraðila og varnaraðila skal fasteignin að […] í Kópavogi, fastanúmer […], koma til jafnra skipta þeirra.

Sóknaraðili greiði varnaraðila 350.000 krónur í kærumálskostnað.